Water loop al 7 maande in straat af | News24
Water loop al 7 maande in straat af
=Hier is een van die twee waterlekke op die hoek van Noord- en Ackermanstraat op Despatch waar water vir die afgelope 7 maande vermors word. Foto:HEILIE COMBRINCK
Vir die afgelope 7 maande is daar ’n waterlek op die hoek van Noord- en Ackermanstraat in Despatch. Inwoners het die waterlek by die munisipaliteit aangemeld, maar die water loop steeds straat af na ’n stormwatergat.
“Ek is seker dit is honderde liter water wat per dag hier in die straat afvloei. Ons het waterbeperkings en ek glo nie hierdie kan ge-ring geag word nie,” het Andries Delport, ’n inwoner van die straat gesê.
Volgens hom het hulle in Oktober 2016 opgemerk dat daar ’n waterlek is toe hulle grasperk geilgroen begin groei het.
“Ons het dit aangemeld en kontrakteurs het aan die waterlek kom werk, maar dit is steeds nie reg nie. Ons het weer gebel maar niemand was intussen hier hie.
“So twee maande gelede het daar nog ’n waterlek so paar meter van die ander een af bygekom. Uit hierdie een lek daar baie meer water,” het Delport gesê.
Corrie Delport sê sy het die afgelope tyd verskeie maal die waterlekke aangemeld by die munisipaliteit se tolvry dienssentrum.
“Die laaste oproep was op 23 Maart en die verwysingsnommer 913989 is vir ons gegee. Dit maak my bekommerd dat die waterlekke nie reggemaak word nie,” het Corrie Delport gesê.